Drie dood toe motor rolDrie mense is dood toe die motor waarin hulle was ‘n boom getref en verskeie kere gerol het. Foto: ER24 Drie mense is Sondag dood nadat die motor waarin hulle was ŉ boom getref en verskeie kere gerol het. Die ongeluk het op die R529 noord van Letsitele in Limpopo plaasgevind, het Ross Campbell, woordvoerder van ER24, gesê. Volgens Campbell het paramedici van ER24 kort ná 17:00 op die toneel aangekom. Twee mans en ŉ vrou is dood en nog ŉ vrou en drie seuntjies, tussen vier en agt jaar oud, is kritiek beseer. Die vrou en een van die seuns het noodbehandeling op die toneel ontvang voordat hulle saam met die ander beseerdes na die Letaba- provinsiale hospitaal in Tzaneen vervoer is vir dringende mediese behandeling. Die presiese oorsaak van die ongeluk word ondersoek. In nog ŉ ongeluk Sondag in Letsitele op die R529 is drie mense beseer nadat ŉ bakkie omgeslaan en gerol het. Volgens Campbell is ŉ man in sy 30’s kritiek beseer terwyl nog twee mans matige tot ernstige beserings opgedoen het. Hulle is ook na die Letaba- provinsiale hospitaal geneem vir verdere behandeling. Die oorsaak van die ongeluk word ook ondersoek.